Ірынка
*Максім Танк*

Ірынцы спадабалася

Цудоўная вясна.

Як восені даждалася,

Пайшла прасіць яна,

Прасіць нябёс не хмарыцца,

Вятроў — не галасіць,

Срабрыстых росаў раніцай

На травах не гасіць;

Каб сонейка высокае

Свяціла на палі,

А кветкі сінявокія

Зноў на лугах цвілі;

Прасіць сям'ю крылатую

3 лясоў не адлятаць,

Бярозку расахатую

Лістоў не атрасаць…

Прасіла яна шчыра так,

Прасіла ўсю зіму,

I мо вясна аж з выраю

Вярнулася таму.

Вярнулася, пяе ізноў

3 бярозкай над ракой,

Пяе сярод дуброў, лугоў

3 Ірынкаю малой.